Зарродхона

Зарродхона, қӯрхона, ҷуббахона, аслиҳахона — маҳалли сохт, таъмир, захира ва нигаҳдории аслиҳа ва муҳиммоти ҷангӣ. 

 Тавсифот 
Маънои «заррод» зиреҳсоз, зиреҳбоф мебошад. Дар гузашта баъзан ба ҷои Зарродхона вожаи «ҷуббахона» ( – зиреҳ, сарнайза ё бахше аз сарнайза) ва дар даврони Қоҷориёну амирони Манғит (асрҳои 18–20) бештар вожаи туркии «қӯрхона» истифода мешуд. Баъди пайдо шудани аслиҳаи гарм (борутӣ, оташфишон) дар Эрону Осиёи Марказӣ вожаи «тӯпхона» маъмул гашт, ки асосан маҳалли нигаҳдорӣ ва таъмири тӯпҳо буд. Дар Аморати Бухоро ниҳод ё худ идораи вазири ҷанг (лашкарбошӣ)-ро низ «қӯрхона» мегуфтанд. Зарродон дар зарродхона ё қӯрхона дар як вақт ба сохтану таъмир ва захира кардани афзори ҷангӣ машғул буданд. Аслиҳа ва муҳиммот аз зарродхона ба майдони набард оварда мешуданд. Дар баъзе маъхазҳои таърихӣ зикр шудааст, ки зарродхона ҳамроҳи лашкар ба макони ҷанг интиқол дода мешуд ва асосан дар ақибгоҳи лашкар қарор мегирифт. Фахри Мудаббир дар боби «Андар фуруд овардани лашкар ва лашкаргоҳ кардан»-и «Одобу-л-ҳарб ва-ш-шуҷоа» дар хусуси бар кадом мавзеъ фуруд овардани зарродхона нигоштааст: «Нахуст дар пеш муқаддама фуруд ояд, пас ҷаноҳи дасти рост, пас ҷаноҳи дасти чап, пас маймана, пас майсара, пас қалб дар миён, пас сарои ҳарам ва матбаху хазина ва ҷомахона ва зарродхона ва рикобхона дар ақаб». Байҳақӣ низ дар «Таърихи Байҳақӣ» дар тавсифи рафтани амире ба маконе бо номи Чавгонӣ дар Валволиҷ навиштааст: «Амир ба таъҷилтар бирафт... ва чун ба Чавгонӣ расид, ду-се рӯз муқом буд, то буна ва зарродхона ва лашкар даррасид». 

Дар баъзе зарродхонаҳо ба ҷуз аз таҷҳизоти ҷангӣ барои ҷашнҳои милливу мазҳабӣ васоили оташбозӣ низ сохта мешуданд. Дар зарродхонаҳо ба масъалаи амният ва пешгирӣ аз инфиҷори муҳиммоти ҷангӣ таваҷҷуҳи махсус зоҳир мешуд. Ҳоло низ аслиҳа (бомбҳо, аслиҳаи кимиёӣ ва ғ.) дар анборҳои махсус, ки сомонаҳои ҳушдордиҳӣ ва эълони хатар доранд, аз муҳиммоти дигар комилан ҷудо нигаҳдорӣ мешаванд. Аз зарродхонаҳои машҳур метавон «Зарродхонаи Кремл» ва «Қӯрхонаи Теҳрон»-ро ном бурд.

 Эзоҳ 

 Адабиёт 


Гурӯҳ:Коргоҳҳо